Sleggjukastarinn Hilmar Örn Jónsson verður eini keppandi Íslands á heimsmeistaramótinu í frjálsíþróttum sem haldið verður í Oregon í Bandaríkjunum síðar í júlí. Í þessari viku hefst hins vegar Evrópumótið í fótbolta þar sem okkar konur verða í eldlínunni.
Hilmar Örn Jónsson, sleggjukastari, keppir fyrir Íslands hönd á heimsmeistaramótinu í frjálsíþróttum sem haldið verður í Oregon í Bandaríkjunum síðar í júlí. Hann er eini fulltrúi Íslands á mótinu.
Hilmar Örn sem keppir fyrir FH er búinn að eiga frábært tímabil. Hann hefur lengst kastaði 75,52 metra í ár, í Þýskalandi í maí, sem er 35. besta kastið í heiminum á þessu tímabili. Þetta verður annað heimsmeistaramótið hans því hann keppti líka í London 2017. Mótið verður haldið dagana 15.-24. júlí og sýnt verður frá því beint á RÚV. Keppt verður í sleggjukasti karla strax á fyrsta keppnisdegi.
Cecilía Rán Rúnarsdóttir, markvörður í fótbolta, hefur skrifað undir fjögurra ára samning við þýska stórliðið Bayern München. Þar hefur hún verið á láni frá Everton frá því í janúar. Sagt var frá þessu á heimasíðu félagsins í morgun. Þar kemur jafnframt fram að Cecilía sé þakklát fyrir að fá að vera hluti af jafn stóru félagi og Bayern er. Lengd samningsins sýni trúna sem félagið hafi á henni og það gleðji hana mikið. Með liðinu spila einnig landsliðskonurnar Glódís Perla Viggósdóttir og Karólína Lea Vilhjálmsdóttir.
Cecilía sem er 18 ára er sem stendur einmitt í Þýskalandi með íslenska landsliðshópnum sem er á leiðinni á EM á Englandi. Mótið hefst á miðvikudag en fyrsti leikur Íslands er á sunnudag.
Sleggjukastarinn Hilmar Örn Jónsson verður eini keppandi Íslands á heimsmeistaramótinu í frjálsíþróttum sem haldið verður í Oregon í Bandaríkjunum síðar í júlí. Í þessari viku hefst hins vegar Evrópumótið í fótbolta þar sem okkar konur verða í eldlínunni. 